Trafikstyrelsen meldte lørdag ud, at de forventede at give grønt lys til Aarhus Letbane senest onsdag.

Letbanen i Aarhus skulle egentlig være åbnet i juni, så blev det rykket til den 23. september med pomp og pragt. Men dagen før måtte åbningen aflyses, da letbanen ikke havde de nødvendige sikkerhedsgodkendelser fra Trafikstyrelsen.

Efterfølgende har Dansk Folkeparti i Aarhus stillet spørgsmål til, hvor meget den aflyste fest kostede kommunen og regionen.

Svaret lyder på 570.000 kroner i planlagte udgifter. Blandt andet var der afsat 33.000 kroner til kransekage og boller, der var bestilt. 212.000 kroner til storskærm og toiletter samt 32.000 til "kor og andet musik".

Aflysningen var så sen, at mange af udgifterne ikke kunne aflyses.